сътрудничество и мирно разрешаване на спорове, а именно като си сътрудничат тясно за тази цел в рамките на Организацията на обединените нации (ООН), ОССЕ и Съвета на Европа,
 РЕШЕНИ да утвърждават независимостта, суверенитета, териториалната цялост и ненарушимостта на границите,
 КАТО ЖЕЛАЯТ да постигнат все по-тясно сближаване на позициите по двустранни, регионални и международни въпроси от общ интерес, като вземат предвид общата външна политика и политика за сигурност (ОВППС) на Европейския съюз, включително Общата политика за сигурност и отбрана,
 РЕШЕНИ да потвърдят международните задължения на страните за борба с разпространението на оръжия за масово унищожение и средствата за доставянето им, както и да си сътрудничат за разоръжаването и контрола над въоръженията,
 КАТО ЖЕЛАЯТ да напреднат по отношение на реформата и процеса на сближаване в Украйна, като по този начин допринесат за постепенната икономическа интеграция и задълбочаването на политическото асоцииране,
 УБЕДЕНИ в необходимостта Украйна да изпълни политическите, социално-икономическите, законодателните и институционалните реформи, необходими за ефективното изпълнение на настоящото споразумение и като са решени да подпомогнат решително провеждането на тези реформи в Украйна,
 КАТО ЖЕЛАЯТ да постигнат икономическа интеграция, inter alia, чрез задълбочена и всеобхватна зона за свободна търговия като неразделна част от настоящото споразумение в съответствие с правата и задълженията, произтичащи от членството на страните в Световната търговска организация (СТО) и чрез пространно регулаторно сближаване,
 КАТО ПРИЗНАВАТ, че такава задълбочена и всеобхватна зона за свободна търговия, свързана с по-широкия процес на законодателно сближаване, ще допринася за по-нататъшната икономическа интеграция с вътрешния пазар на Европейския съюз, както е предвидено в настоящото споразумение,
 РЕШЕНИ да развиват благоприятен нов климат за икономическите отношения между страните и най-вече за развитието на търговията и инвестициите и стимулирането на конкуренцията, които са фактори от първостепенно значение за икономическото преструктуриране и модернизация,
 РЕШЕНИ да насърчават сътрудничеството в областта на енергетиката въз основа на ангажимента на страните да изпълняват Договора за създаване на Енергийна общност,
 РЕШЕНИ да насърчават енергийната сигурност, да улесняват развитието на подходяща инфраструктура и да задълбочават пазарната интеграция и регулаторното сближаване по отношение на важни елементи от достиженията на правото на ЕС, да насърчават енергийната ефективност и използването на възобновяеми енергийни източници, както и да постигнат високо ниво на ядрена безопасност и сигурност,
 РЕШЕНИ да задълбочат диалога, основан на основните принципи на солидарност, взаимно доверие, обща отговорност и партньорство, и сътрудничеството в областта на миграцията, убежището и управлението на границите посредством цялостен подход, при който се отделя внимание на законната миграция, както и да си сътрудничат за справяне с незаконната имиграция и трафика на хора, и да гарантират ефективното прилагане на споразумението за обратно приемане на лица,
 КАТО ПРИЗНАВАТ значимостта на своевременното въвеждане на безвизов режим на пътуване за гражданите на Украйна, ако са налице условията за добре управлявана и сигурна мобилност,
 РЕШЕНИ да се борят срещу организираната престъпност и изпирането на пари, да работят за намаляване на предлагането и търсенето на наркотични вещества и за засилване на сътрудничеството в борбата срещу тероризма,
 РЕШЕНИ да подсилят сътрудничеството в областта на защитата на околната среда и принципите на устойчивото развитие и екологичната икономика,
 КАТО ЖЕЛАЯТ да засилят контактите